b'\n_START_ARTICLE_\nMatija Ko\xc5\xbeelj\n_START_SECTION_\n\xc5\xbdivljenjepis\n_START_PARAGRAPH_\nMatija Ko\xc5\xbeelj je ljudsko \xc5\xa1olo obiskoval v Vodicah, kjer ga je u\xc4\x8dil kaplan Mihael Peternel, ki mu je dajal pobudo za risanje in ga \xc5\xa1e pozneje v Ljubljani vodil in seznanjal s slikarji. V letih 1860 do 1862 se je u\xc4\x8dil na risarski \xc5\xa1oli na ljubljanski realki pod vodstvom prof. Joachima Oblaka. Leta 1865 se je naselil v Kamniku, kjer je imel slikarsko delavnico. To leto je naslikal kri\xc5\xbeev pot v Dobu. Leta 1878 se je \xc5\xa1tudijsko izpopolnjeval v Gradcu in Dunaju, 1900 pa v Italiji. Naslikal je \xc5\xa1tevilne oltarne podobe, kri\xc5\xbeeve pote in bo\xc5\xbeje grobove. S freskami je okrasil mnogo cerkva predvsem na Gorenjskem in Dolenjskem.\n_START_SECTION_\nDelo\n_START_PARAGRAPH_\nKo\xc5\xbeelj je v svojem \xc5\xbeivljenju je dovr\xc5\xa1il okoli 20 kri\xc5\xbeevih potov, slikal je na moker omet: leta 1869 pri Sv. Trojici nad Vrhniko, sveti\xc5\xa1\xc4\x8de; 1874 veliki oltar v Meng\xc5\xa1u; 1881 \xc5\xa1tiri stenske slike v prezbiteriju v Kamniku; 1884 sveti\xc5\xa1\xc4\x8de na Bohinjski Bistrici; 1886 sveti\xc5\xa1\xc4\x8de v Komendi; 1889 obok v Cerkljah na Gorenjskem; 1890 v Ribnici sv. Ur\xc5\xa1ulo in tretji red sv. Fran\xc4\x8di\xc5\xa1ka; 1893 \xc5\xbeupnijsko cerkev v Gorjah; 1896/1897 cerkev v \xc5\xa0entrupertu; 1901 pro\xc5\xa1tijsko kapelico v Novem mestu; 1902 fran\xc4\x8di\xc5\xa1kansko cerkev v Novem mestu; 1903 ladjo \xc5\xbeupnijske cerkve in 1904 sveti\xc5\xa1\xc4\x8de v Trebnjem; 1905 sveti\xc5\xa1\xc4\x8de \xc5\xbeupnijske cerkve na Homcu; 1906 sveti\xc5\xa1\xc4\x8de v Zgornjem Tuhinju; 1907 ladjo \xc5\xbeupnijske cerkve v Zapogah in sveti\xc5\xa1\xc4\x8de \xc5\xbeupnijske cerkve v Vodicah; 1908 ladjo \xc5\xbeupnijske cerkve v Kamniku; 1912/1913 ladjo v Vodicah, kupolo na Homcu itd. Poleg fresk je naslikal tudi mnogo oltarnih oljnatih slik in pokrajin; zlasti zadnja leta ga je krajinsko slikarstvo mo\xc4\x8dno veselilo.'